සිම්බාබ්වේ භූමියේ තුන්කොන් කුසලානයක් අත්පත් කර ගැනීමේ අභිලාෂයෙන් යුතුව තිලකරත්න ඩිල්ෂාන්ගේ නායකත්වයෙන් ශ්‍රී ලංකා පිල අද (9) හරාරේ නුවර දී සිම්බාබ්වේ කණ්ඩායම සමඟ මයික්‍රෝ මැක්ස් කුසලාන තුන්කොන් එක්දින තරගාවලියේ අවසන් මහා තරගයට මුහුණ දෙනු ඇත.පෙරේදා (7) පැවැති දෙවැනි වටයේ අවසන් තරගයේදී සිම්බාබ්වේ පිල වෙතින් කඩුලු 8 ක පරාජයක් ලැබූවද මීට පෙර සිම්බාබ්වේ දේශයේ තරග වැදුණු එක්දින තරගමාලා දෙකකදීම 5 – 0 ක් ලෙස ජය ගැනීමට සමත් වූ ශ්‍රී ලංකා පිල ප්‍රබල මානසිකත්වයෙන් යුතුව අද තරගයට මුහුණ දෙනු ඇත.සිම්බාබ්වේ පිල මේ තරගමාලාවේ තරග 4 කට සහභාගි වී ජයග්‍රහණ 3 ක් අත්කර ගනිමින් පෙරමුණේ පසුවන අතර තරග 4 කදී ජයග්‍රහණ 2 ක් වාර්තා කළ ශ්‍රී ලංකා පිල දෙවැනි ස්ථානයට පත් විය.මේ තරගමාලාවේ වැඩිම අර්ධ ශතක ප්‍රමාණය ලෙස අර්ධ ශතක 3 ක් රැස්කළ ලකුණු අතර සිටින ශ්‍රී ලංකා පිලේ නායක තිලකරත්න ඩිල්ෂාන් වැඩිම ලකුණු ලාභීන් අතර තුන්වැනි ස්ථානයේ පසුවෙයි.දෙවැනි වටයේ ඉන්දියාවට එරෙහිව විශිෂ්ට පිතිහරඹයක නිරතවෙමින් ශතකයක් රැස්කළ 20 හැවිරිදි දිනේෂ් චන්දිමාල්, ආරම්භක පිතිකරු උපුල් තරංග, චාමර කපුගෙදර සහ උප නායක ඇන්ජලෝ මැතිව්ස් අද තරගයේදී පිතිහරඹ අංශය ශක්තිමත් කරනු ඇත.තරගාවලියේ වැඩිම කඩුලුලාභියා වන සුරාජ් රන්දීව්, තිලාන් තුෂාර, දිල්හාර ප්‍රනාන්දු, නුවන් කුලසේකර සහ අජන්ත මෙන්ඩිස් පන්දු යැවීමේ අංශය ශක්තිමත් කරනු ඇත.තුන් ඉරියව් ක්‍රීඩකයින් වන තිසර පෙරේරා සහ ජීවන් මෙන්ඩිස් කණ්ඩායමේ මැද පෙළ ශක්තිමත් කරන අතර පන්දු යැවීමේ බලඇණියට ද මහඟු සහයක් දෙනු ඇත.2003 වසරේ දී එක්සත් අරාබි එමීර් රාජ්‍යයේ සාජා නුවර පැවැති සාජා කුසලාන තරගාවලියේ පකිස්තානය සමඟ අවසන් තරගයට සහභාගි වූ සිම්බාබ්වේ පිල ඉන් අනතුරුව එක්දින සූරතාවලියක අවසන් තරගයට සුදුසුකම් ලැබූ ප්‍රථම අවස්ථාව මෙය වේ.සිය භූමියේ පැවැත්වෙන බැවින් නරඹන්නන්ගේද සහාය සිම්බාබ්වේ පිලට නොඅඩුව ලැබෙනු ඇත.පෙරේදා ශ්‍රී ලංකාවට එරෙහිව කඩුලු 8 ක ජයග්‍රහණයක් කරා තම පිල ;මහෙයවමින් නොදැවී ශතකයක් රැස්කළ බ්‍රෙන්ඩන් ටේලර් මේ තරගමාලාවේ තරගයේ වීරයා සම්මාන 3 කට හිමිකම් කීමට සමත් විය.හැමිල්ටන් මැසකඩ්සා, ටටෙන්ඩා තායිබු සහ චමූ ඩිබාබා, ටේලර් සමඟ එක්වී තම කණ්ඩායමේ පිතිහරඹ අංශය ශක්තිමත් කරනු ඇත.පන්දු යැවීමේදී දස්කම් දැක්වූ ක්‍රිස් පෝෆු, ග්‍රෙග් ලැම්බ්, ගී‍්‍රම් ක්‍රීමර් සහ ප්‍රොස්ටර් උට්සෙයා ශශ්‍රී ලංකාවේ පිතිකරුවන්ට දැඩි පීඩනයක් එල්ල කරනු නිසැකය.අද තරගයේ ජයග්‍රහණය එළැඹෙන ආසියානු කුසලාන තරගමාලාව සඳහා ශශ්‍රී ලංකා පිලට කදිම උත්තේජනයක් වනු නොඅනුමානය.